孙登隐居诗
庾阐 (WeiJin)
灵岩霞蔚，石室鳞构。青松标空，兰泉吐牖。茏荟可游，芳津可漱。元谷萧寥，鸣琴独奏。先生体之，寂坐幽岸。凝冰结朴，熙阳靡焕。潜真内全，飞荣外散。凌崖高啸，希风朗弹。道有冥废，运有昏消。达隐不岩，元迹不标。或曰先生，晦德逍遥。嵇子秀达，英风朗烈。道隽薰芳，鲜不玉折。兆动初萌，妙鉴奇绝。翘首丘冥，仰想元哲。